L'Agència Catalana de Cooperació al Desenvolupament ha fet possible el naixement del primer Fons de Dones del Senegal, una iniciativa de l'entitat local Graines i l'Association des Juristes Sénégalaises.
Des d'aquest mes de novembre, el Fons acompanya associacions de dones en la presentació a una convocatòria per a microprojectes de desenvolupament i drets de les dones, alhora que ofereix assistència jurídica i suport davant de situacions de violència masclista.
Formació sobre autogestió financera, agroecologia i dret a la terra al Senegal, en el marc del programa conjunt ACCD-FCCD sobre sobirania alimentària i drets de les dones.
El Fons de Dones del Senegal ha aprovat 25 microprojectes pels drets de les dones al departament de Pikine, a la banlieue de Dakar.
Els dos eixos prioritaris d'aquest fons són els drets econòmics i polítics de les dones i els drets sexuals i reproductius.
Entre les iniciatives que han rebut finançament del Fons de Dones hi trobem Handifem, moviment de dones amb diversitat funcional, que farà tasques d'incidència sobre els seus drets econòmics i socials com a col·lectiu vulnerabilitzat.
També ha permès endegar un projecte per a l'enfortiment de capacitats en l'àmbit de l'avicultura per part d'una entitat de dones.
El treball amb estructures com el Fons de Dones és una modalitat innovadora de cooperació, que consisteix en donar suport directament als moviments de dones, les quals directament identifiquen, formulen, posen en marxa i valoren els seus propis projectes de desenvolupament amb l'acompanyament tècnic i econòmic de l'entitat Graines.
Paral·lelament, l'ACCD contribueix al fons de dones internacional Urgent Action Fund, el qual impulsa microprojectes de moviments feministes de ràpida execució.
A través d'aquest Fons es dona suport a cinc iniciatives de moviments de dones a diferents indrets del país, centrats en els drets polítics de les dones en el marc de la implementació de la llei de la paritat i en l'impuls dels drets ambientals de protecció dels ecosistemes.
Alhora, es promou la protecció i suport directe a defensores de drets humans senegaleses amb especial èmfasi en les defensores de drets sexuals i reproductius.
Missió conjunta amb el Fons Català de Cooperació al Desenvolupament
L'ACCD i el Fons Català de Cooperació al Desenvolupament s'han desplaçat al país per a consolidar el treball conjunt a la regió de la Casamance.
Les dues institucions impulsen un programa per a articular una xarxa d'explotacions agrícoles a la Casamance que fomentin la sobirania alimentària i el ple exercici dels drets de les dones.
Aquesta iniciativa inclou la formació i acompanyament a 12 agrupacions de dones implicades en autogestió financera, agroecologia i dret a la terra.
Amb aquest viatge, l'ACCD i el Fons Català de Cooperació al Desenvolupament enforteixen l'espai de concertació de la cooperació catalana al Senegal establert des del 2017, i en milloren l'eficàcia i la capacitat transformadora en clau de gènere i drets humans de les dones.
D'altra banda, l'ACCD ha fet visites de seguiment a diversos programes que es troben en execució, com el programa de Món-3 sobre els drets de les dones i sobirania alimentària a Sant Louis i Podor, així com el programa de la Xarxa de Consum Solidari a Kolda per la prevenció de les violències masclistes i l'enfortiment de les plataformes de dones regionals, departamentals i locals.
Aquestes actuacions s'implementen a través de les agències regionals de desenvolupament de Sant Louis i Kolda, amb la col·laboració de la Universitat Gaston Berger i l'ONG Forum pour un Développement Durable Endogène, respectivament.
Pilar Pérez Ordoño, de l'oficina a Nova York de la Delegació del Govern als EUA.